Hjallis Harkimon mukaan suuryritysten hallituksissa pyörii sama pieni piiri, joka nimittää toisiaan ristiin eri hallituksiin.

Kokoomuksen kansanedustaja ja liikemies Harry ”Hjallis” Harkimo kirjoittaa blogissaan Savon Sanomissa, että rakennemuutoksesta työn teettämisen kustannuksissa ei tullut hallittua. Syynä oli, että SAK vastusti muutosta, joka olisi vienyt siltä valtaa.

Harkimon mukaan työnantajapuolikaan ei ole vapaa muutoksen pelosta.

– On nimittäin vielä yksi sektori, joka pelkää valtansa puolesta ja siksi vastustaa itseensä kohdistuvaa rakennemuutosta: suuryritykset ja niiden hallitukset. Siitä ei paljon puhuta, vaikka Suomen nostamiseksi suosta myös niiden pitäisi uudistua, Hjallis Harkimo kirjoittaa.

Hänen mukaansa ”suuryritysten hallituksissa pyörii sama pieni piiri, joka nimittää toisiaan ristiin eri hallituksiin”. Seurauksena on, että hallitusten jäsenten keski-ikä vaihtelee 55–62 vuoden välillä.

– Se on pöyristyttävää. Ne tarvitsisivat paljon enemmän nuoria jäseniä: ihmisiä, joilla on innovatiivisuutta, jotka ymmärtävät digitalisaation seurauksia, uusia medioita ja trendejä. Nyt monissa yrityksissä on käytössä maksimi-ikä hallituksen jäsenelle. Sen sijaan pitäisi tietenkin olla maksimiaika, jonka hallituksessa saa istua. Ei uusia ideoita ja intoa loputtomiin riitä.

Kansanedustajan mukaan ne ihmiset, joita tämä koskee, eivät tietenkään ymmärrä ollenkaan tällaisia väitteitä.

– He ovat mielestään niin hyviä ja rautaisia ammattilaisia, ettei heitä voi korvata. Ja piiri pieni pyörii.

– Valta kiinnostaa tietysti kaikkia. Mutta yhdessä asiassa soisi ihmislajin kehittyvän. Että osaisimme paremmin nähdä, milloin asiat ovat muuttuneet niin paljon, että mielipiteemme pitää muuttua tai itsemme astua syrjään, jos haluamme kohentaa yhteistä hyvää. Tarkoitti yhteinen sitten valtiota, kuntaa tai yritystä, Harkimo kirjoittaa.